Document ID: 32015D1208(02)

Reference:
8.12.2015
MT
Il-Ġurnal Uffiċjali tal-Unjoni Ewropea
C 407/8
DEĊIŻJONI TAL-KUMMISSJONI
tal-24 ta’ Novembru 2015
dwar il-koordinazzjoni tal-azzjonijiet tal-Unjoni u tal-Istati Membri permezz ta’ mekkaniżmu ta’ koordinazzjoni – il-Faċilità għar-Refuġjati għat-Turkija
(2015/C 407/07)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 210(2) u l-Artikolu 214(6) tiegħu,
Billi:
(1)
Il-komunità internazzjonali qed tiffaċċja kriżi bla preċedent ta’ refuġjati, li teħtieġ solidarjetà, għaqda u effiċjenza. L-isfidi huma komuni u r-reazzjonijiet jeħtieġ li jkunu kkoordinati.
(2)
Minħabba l-pożizzjoni ġeografika tagħha, it-Turkija hija pajjiż primarju tal-ewwel akkoljenza u ta’ tranżitu għall-migranti, li sal-aħħar tal-2015 se jkun qed jospita aktar minn żewġ miljun applikant għall-ażil u refuġjat, l-ikbar numru fid-dinja. It-Turkija qed tagħmel sforzi li ta’ min ifaħħarhom sabiex tipprovdi għajnuna u appoġġ umanitarju enormi għad-dħul ta’ persuni bla preċedent li qed ifittxu kenn, u li qed jiżdiedu b’mod kontinwu, u diġà nefqet aktar minn EUR 7 biljun mir-riżorsi proprji tagħha sabiex tindirizza din il-kriżi.
(3)
It-Turkija u l-UE huma ddeterminati li jiffaċċjaw u jegħlbu l-isfidi eżistenti billi jiftiehmu. Għal dan l-għan, dokument ta’ politika, li jirrifletti l-qbil bejn l-Unjoni Ewropea u r-Repubblika tat-Turkija sabiex iżidu l-kooperazzjoni tagħhom marbuta mal-appoġġ għas-Sirjani li qegħdin taħt protezzjoni temporanja u sabiex jiġġestixxu l-migrazzjoni bi sforz kkoordinat, ħalli tiġi indirizzata l-kriżi (minn hawn ’il quddiem: “il-Pjan ta’ Azzjoni Konġunt bejn l-UE u t-Turkija”), maqbul ad referendum mit-Turkija fil-15 ta’ Ottubru 2015, għandu l-għan li jindirizza l-kriżi tar-refuġjati u jiġġestixxi l-migrazzjoni. Il-Kunsill Ewropew fil-konklużjonijiet tiegħu, fl-istess jum, laqa’ favorevolment “il-Pjan ta’ Azzjoni Konġunt mat-Turkija bħala parti minn kooperazzjoni komprensiva bbażata fuq ir-responsabbiltà kondiviża, l-impenji reċiproki u r-riżultati” u ddikjara li “l-UE u l-Istati Membri tagħha jinsabu lesti sabiex iżidu l-kooperazzjoni mat-Turkija u jintensifikaw sostanzjalment l-impenn politiku u finanzjarju tagħhom fi ħdan il-qafas stabbilit”;
(4)
Kif previst fil-Pjan ta’ Azzjoni Konġunt bejn l-UE u t-Turkija, l-UE jeħtiġilha timmobilizza riżorsi finanzjarji sostanzjali ġodda, b’mod kostanti u reattiv, sabiex tgħin lit-Turkija tindirizza l-ħtiġijiet emerġenti u tlaħħaq mal-isfida li nħolqot bil-preżenza ta’ Sirjani taħt protezzjoni temporanja. Il-fondi għandhom jiġu mmobilizzati bl-aktar mod flessibbli u rapidu possibbli. L-identifikazzjoni, tal-prijoritajiet u tal-oqsma fejn għandhom jiġu allokati, għandha tiġi deċiża b’konsultazzjoni mal-awtoritajiet Torok ħlief għall-azzjonijiet li jipprovdu assistenza umanitarja immedjata. Tingħata prijorità immedjata lill-assistenza umanitarja, l-iżvilupp u lil assistenza oħra, lir-refuġjati u lill-komunitajiet ospitanti, lill-awtoritajiet nazzjonali u lokali sabiex jiġġestixxu u jindirizzaw il-konsegwenzi tad-dħul ta’ refuġjati.
(5)
L-Unjoni Ewropea u l-baġits tal-Istati Membri sa issa mmobilizzaw it-total ta’ EUR 3,6 biljun sa mill-bidu tal-kunflitt Sirjan (madwar EUR 1,6 biljun mill-baġit tal-Unjoni u EUR 2,0 biljun mill-Istati Membri), li tikklassifikahom bħala d-donatur ewlieni dinji li jindirizza l-konsegwenzi ta’ din il-kriżi. Din l-assistenza ppermettiet it-twassil b’urġenza tal-assistenza umanitarja u appoġġat il-kapaċitajiet nazzjonali u lokali sabiex jipprovdu servizzi għal dawk affettwati mill-kriżi (l-edukazzjoni, is-saħħa, is-servizzi bażiċi bħall-ilma u s-servizzi tal-immaniġġjar tal-iskart, is-sigurtà tal-għajxien). Madankollu, id-diversi strumenti tal-Unjoni Ewropea u l-programmi tal-Istati Membri jaħdmu b’mod parallel permezz ta’ diversi mezzi bilaterali (l-aġenziji tan-Nazzjonijiet Uniti (NU), l-Organizzazzjonijiet Nongovernattivi, l-aġenziji nazzjonali, il-gvernijiet tal-pajjiż ospitanti).
(6)
It-Titolu III tal-Ħames Parti tat-Trattat dwar il-Funzjonament tal-Unjoni Ewropea (TFUE) għandu x’jaqsam fost l-oħrajn mal-kooperazzjoni għall-iżvilupp ma’ pajjiżi terzi kif ukoll mal-għajnuna umanitarja. L-applikazzjoni tal-kompetenza tal-Unjoni f’dawn l-oqsma ma tirriżultax f’li l-Istati Membri jiġu impeduti milli jeżerċitaw il-kompetenza tagħhom, skont l-Artikolu 4(4) TFUE.
(7)
It-Turkija tidher bħala “pajjiż bi dħul medju għoli” fil-lista tal-pajjiżi benefiċjarji mill-għajnuna uffiċjali għall-iżvilupp tal-Kumitat ta’ Għajnuna għall-Iżvilupp tal-OECD.
(8)
Skont l-Artikolu 210(1) TFUE, l-Unjoni u l-Istati Membri għandhom jikkoordinaw il-politiki rispettivi tagħhom u għandhom jikkonsultaw wieħed mal-ieħor. Għalhekk hemm bżonn li jkun hemm aktar koordinazzjoni. Skont l-Artikoli 210(2) u 214(6) TFUE, il-Kumissjoni tista’ tieħu inizjattiva utli sabiex tippromwovi l-koordinazzjoni bejn l-azzjonijiet tal-Unjoni u dawk tal-Istati Membri, sabiex ittejjeb l-effiċjenza u l-kumplimentarjetà tal-miżuri tal-Unjoni u tal-miżuri nazzjonali ta’ għajnuna.
(9)
L-għan ġenerali tal-Faċilità tat-Turkija huwa li l-azzjonijiet iffinanzjati mill-baġit tal-Unjoni u mill-kontribuzzjonijiet bilaterali tal-Istati Membri jiġu kkoordinati u ssimplifikati, sabiex tittejjeb l-effiċjenza u l-komplimentarjetà tal-appoġġ mogħti lir-refuġjati u lill-komunitajiet ospitanti fit-Turkija.
(10)
L-assistenza tal-UE u tal-Istati Membri għandha tippermetti rispons komprensiv li jikkorrispondi għall-isfidi. Dan ir-rispons għandu jikkontribwixxi sabiex jittaffew il-konsegwenzi tad-dħul tar-refuġjati, kemm għar-refuġjati u kemm għat-Turkija bħala pajjiż ospitanti. Dan għandu jġib flimkien fondi u azzjonijiet mill-UE u l-Istati Membri tagħha sabiex jiġu indirizzati l-bżonnijiet b’mod ikkordinat u komprensiv.
(11)
L-istrumenti tal-UE attwalment użati b’reazzjoni għall-kriżi Sirjana, bħalma huma l-Istrument Ewropew tal-Viċinat (ENI) (1), l-Istrument ta’ Finanzjament tal-Kooperazzjoni għall-Iżvilupp (DCI) (2), l-Istrument għall-Assistenza ta’ Qabel l-Adeżjoni (IPA II) (3), l-Istrument li jikkontribwixxi għall-Istabbiltà u l-Paċi (IcSP) (4) u l-finanzjament skont ir-Regolament tal-Kunsill (KE) Nru 1257/96 rigward l-għajnuna umanitarja (5) jistgħu jikkontribwixxu għall-Faċilità tat-Turkija fil-limiti stipulati fil-qafas finanzjarju pluriennali għall-2014-2020. Kwalunkwe assistenza umanitarja għall-Faċilità tat-Turkija għandha tiġi amministrata u mogħtija skont il-prinċipji umanitarji u l-Kunsens Ewropew dwar l-Għajnuna Umanitarja (6).
(12)
L-azzjonijiet u l-miżuri li għandhom jiġu ffinanzjati mill-baġit tal-Unjoni se jiġu implimentati skont ir-regoli u r-regolamenti finanzjarji tagħha – li jinkludu kemm il-ġestjoni diretta u dik indiretta kif ukoll il-fondi fiduċjarji tal-Unjoni bħala waħda mill-għodod ta’ implimentazzjoni previsti skont l-Artikolu 4 tar-Regolament (UE) Nru 236/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi r-regoli u l-proċeduri komuni għall-implimentazzjoni tal-istrumenti tal-Unjoni għall-finanzjament tal-azzjoni esterna (7).
(13)
Il-Kummissjoni tirrikonoxxi l-intenzjoni li esprimew l-Istati Membri biex jikkontribwixxu EUR 2 500 000 000 minn ammont totali ta’ EUR 3 000 000 000. Il-Kummissjoni tistieden lill-Istati Membri sabiex jieħdu l-impenn li jipprovdu formalment s-sehem finanzjarju tagħhom f’konformità mat-tqassim deskritt fl-Anness li juża l-kodiċi tal-ING.
(14)
Il-Kummissjoni tosserva li attwalment hemm “qligħ mhux mistenni” minn “dħul ieħor” u minn dazji doganali ta’ EUR 2 300 000 000 fil-baġit tal-UE għall-2015; dan id-dħul jiġi minn livell ogħla ta’ ġbir ta’ multi relatati mal-kompetizzjoni, minn dħul minn investimenti jew self mogħti, minn penalitajiet, minn imgħaxijiet fuq ħlas tardiv u minn dazji doganali ogħla milli mistenni. Dan l-ammont ta’ EUR 2 300 000 000 huwa parti mill-abbozz tal-baġit emendatorju 8/2015 adottat riċentement mill-Parlament Ewropew u l-Kunsill. Dan id-dħul imprevist mill-baġit tal-2015 se jitnaqqas mill-kontribuzzjonijiet tal-Istati Membri għall-Baġit tal-UE.
(15)
Il-kontribuzzjonijiet finanzjarji mill-Istati Membri għandhom jiddaħħlu fil-baġit tal-Unjoni bħala dħul assenjat estern, skont l-Artikolu 21(2)(b) tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (8),
IDDEĊIDIET KIF ĠEJ:
Artikolu 1
It-twaqqif ta’ Faċilità għar-Refuġjati għat-Turkija
Din id-Deċiżjoni tistabbilixxi mekkaniżmu ta’ koordinazzjoni - Faċilità għar-Refuġjati għat-Turkija (“il-Faċilità”) — sabiex it-Turkija tiġi megħjuna tindirizza minnufih il-ħtiġijiet umanitarji u ta’ żvilupp tar-refuġjati u tal-komunitajiet ospitanti tagħhom, kif ukoll biex l-awtoritajiet nazzjonali u lokali jiġġestixxu u jindirizzaw il-konsegwenzi tad-dħul ta’ refuġjati.
Artikolu 2
L-Għanijiet tal-Faċilità
1.   Il-Faċilità għandha l-għan li tikkoordina u tissimplifika l-azzjonijiet iffinanzjati mill-baġit tal-Unjoni u mill-kontribuzzjonijiet bilaterali tal-Istati Membri.
2.   L-għan speċifiku tagħha huwa li ssaħħaħ l-effiċjenza u l-komplementarjetà tal-appoġġ mogħti lir-refuġjati u lill-komunitajiet ospitanti fit-Turkija.
3.   Il-Kummissjoni għandha tiżgura li l-azzjonijiet kollha meħuda taħt strumenti esterni ta’ finanzjament tal-Unjoni kif ukoll miżuri individwali mill-Istati Membri jkunu kumplimentari ma’ dawk ikkoordinati fl-ambitu tal-Faċilità.
Artikolu 3
Kamp ta’ applikazzjoni u forma ta’ appoġġ
1.   Il-Kummissjoni għandha tikkoordina l-azzjonijiet tal-Unjoni u tal-Istati Membri billi tistabbilixxi prijoritajiet u billi tikkoordina l-allokazzjoni tar-riżorsi.
Se twettaq dan skont il-mekkaniżmu stipulat fl-Artikolu 5 ta’ din id-Deċiżjoni.
2.   Permezz tal-Faċilità tingħata assistenza umanitarja, għall-iżvilupp u assistenza oħra, lir-refuġjati u lill-komunitajiet ospitanti, lill-awtoritajiet nazzjonali u lokali sabiex il-ġestjoni u l-indirizzar tal-konsegwenzi tad-dħul tar-refuġjati jiġu kkoordinati.
3.   L-assistenza tista’ tieħu l-forma ta’ għotjiet, ħlief jekk in-natura tal-proġett li għandu jiġi ffinanzjat teħtieġ xi forma oħra ta’ appoġġ, f’konformità mal-Artikolu 4 tar-Regolament (UE) Nru 236/2014.
4.   Il-Kummissjoni għandha tiżgura li l-ugwaljanza bejn l-irġiel u n-nisa u l-integrazzjoni tal-perspettiva tal-ġeneri jittieħdu inkonsiderazzjoni u jiġu promossi matul l-istadji varji ta’ implimentazzjoni tal-Faċilità.
Il-Kummissjoni għandha tieħu l-passi meħtieġa sabiex tevita kull diskriminazzjoni bbażata fuq is-sess, l-oriġini razzjali jew etnika, ir-reliġjon jew it-twemmin, diżabilità, l-età jew l-orjentazzjoni sesswali, sabiex jinkiseb aċċess għall-proġetti appoġġati mill-Faċilità.
Artikolu 4
Il-koordinazzjoni tar-riżorsi fl-ambitu tal-Faċilità
1.   Il-Faċilità għandha tikkoordina l-ammont ta’ EUR 3 000 000 000.
2.   Mal-EUR 500 000 000 mill-ammont kumplessiv għandhom jiġu ffinanzjat mill-baġit tal-UE, suġġetti għal deċiżjonijiet individwali ta’ finanzjament sussegwenti f’konformità mal-Artikolu 84(2) tar-Regolament (UE, Euratom) Nru 966/2012 u skont ir-regoli finanzjarji u r-rekwiżiti tal-att bażiku rispettiv tiegħu.
3.   L-Istati Membri abbażi tal-kontribuzzjonijiet finanzjarji li wiegħdu, għandhom jipprovdu l-ammont ta’ EUR 2 500 000 000, skont it-tqassim stabbilit fl-Anness għal din id-Deċiżjoni.
Artikolu 5
Kumitat ta’ Tmexxija
1.   Il-Kumitat ta’ Tmexxija tal-Faċilità għandu jipprovdi gwida strateġika dwar il-koordinazzjoni tal-assistenza li għandha tingħata.
Għandu wkoll jissorvelja b’mod permanenti l-implimentazzjoni tal-Faċilità.
Il-Kumitat ta’ Tmexxija għandu jkun magħmul minn żewġ rappreżentanti tal-Kummissjoni u rappreżentant minn kull Stat Membru.
It-Turkija għandha tkun membru tal-kumitat ta’ tmexxija f’kapaċità konsultattiva, sabiex tiġi żgurata l-koordinazzjoni totali tal-azzjonijiet fuq il-post, ħlief għall-azzjonijiet li jipprovdu assistenza umanitarja immedjata.
Il-Kummissjoni għandha tippresjedi l-kumitat ta’ tmexxija.
Għandu jiġi żgurat li l-Istati Membri u r-rappreżentanti tal-Kummissjoni fil-Kumitat ma jkunux f’sitwazzjoni ta’ kunflitt ta’ interess, kif definit mir-Regolament (UE, Euratom) Nru 966/2012.
2.   Il-Kummissjoni għandha żżomm ir-responsabbiltà għad-deċiżjoni finali dwar l-iffissar ta’ prijoritajiet, dwar l-identifikazzjoni tal-azzjonijiet u dwar l-allokazzjoni ta’ fondi, filwaqt li tfittex li jintlaħaq kunsens kull meta jkun possibbli.
3.   Fuq proposta mill-Kummissjoni, il-kumitat ta’ tmexxija għandu jfassal u jadotta r-regoli ta’ proċedura tiegħu fi żmien xahrejn mid-data tal-adozzjoni ta’ din id-Deċiżjoni.
4.   Is-segretarjat tal-faċilità għandha taħseb għalih il-Kummissjoni.
Artikolu 6
Modalitajiet ta’ implimentazzjoni
1.   Il-Kummissjoni għandha tagħżel u tikkoordina l-implimentazzjoni tal-azzjonijiet rilevanti, b’mod partikolari permezz ta’ skrinjar ex-ante tal-azzjonijiet proposti.
2.   Tingħata prijorità lill-azzjonijiet li jipprovdu immedjatament assistenza umanitarja, għall-iżvilupp u assistenza oħra, lir-refuġjati u lill-komunitajiet ospitanti, lill-awtoritajiet nazzjonali u lokali sabiex jiġġestixxu u jindirizzaw il-konsegwenzi tad-dħul ta’ refuġjati.
L-awtoritajiet Torok għandhom jiġu kkonsultati rigward l-azzjonijiet kollha ħlief għal dawk li jipprovdu assistenza umanitarja immedjata.
Il-Kummissjoni għandha żżomm laqgħat regolari mal-awtoritajiet kompetenti tal-Istati Membri u mal-awtoritajiet adattati fit-Turkija.
3.   L-azzjonijiet u l-miżuri li għandhom jiġu ffinanzjati mill-baġit tal-Unjoni se jiġu implimentati f’konformità mar-regoli finanzjarji tagħha u mar-rekwiżiti tal-att bażiku rispettiv.
4.   Il-kontribuzzjonijiet tal-Istati Membri li għandhom l-għan li jiffinanzjaw l-azzjonijiet u l-miżuri magħżula u kkoordinati f’konformità ma’ din id-Deċiżjoni għandhom jiġu inklużi fil-baġit tal-Unjoni bħala dħul assenjat estern skont l-Artikolu 21(2)(b) tar-Regolament (UE, Euratom) Nru 966/2012. Dawn il-kontribuzzjonijiet finanzjarji għandhom jew jiġu implimentati direttament mill-Kummissjoni skont il-punt (a) tal-Artikolu 58(1) tar-Regolament (UE, Euratom) Nru 966/2012 jew indirettament billi l-kompiti għall-implimentazzjoni tal-baġit jingħataw f’idejn entitajiet skont l-Artikolu 58(1)(c) tar-Regolament (UE, Euratom) Nru 966/2012, inklużi korpi rregolati mil-liġi privata ta’ Stat Membru.
5.   L-azzjonijiet li jipprovdu assistenza umanitarja immedjata li huma kkoordinati fl-ambitu tal-Faċilità se jintgħażlu u jiġu implimentati f’konformità mal-prinċipji stipulati fil-Kunsens Ewropew dwar l-Għajnuna Umanitarja.
Artikolu 7
Viżibbiltà
Il-Kummissjoni għandha tipprovdi informazzjoni dwar l-azzjonijiet appoġġjati mill-Faċilità, kif ukoll tmexxihom ‘il quddiem, sabiex tiżgura l-viżibbiltà tagħha.
Artikolu 8
Informazzjoni, monitoraġġ u evalwazzjoni
1.   Il-Kummissjoni għandha żżomm lill-Parlament Ewropew u lill-Kunsill infurmati regolarment dwar l-implimentazzjoni tal-Faċilità.
2.   Il-Kummissjoni għandha ta’ kull sena tagħti rapport lill-Parlament Ewropew u lill-Kunsill dwar l-implimentazzjoni tal-Faċilità.
3.   Il-Kummissjoni għandha twettaq evalwazzjoni tal-Faċilità f’koordinazzjoni sħiħa mal-Istati Membri sal-31 ta’ Diċembru 2019.
Artikolu 9
Id-dispożizzjonijiet finali
1.   Din il-faċilità tistabbilixxi ruħha fl-1 ta’ Jannar 2016 għall-kontribuzzjonijiet finanzjarji għas-snin baġitarji tal-2016 u tal-2017. Sal-21 ta’ Diċembru 2015, l-Istati Membri għandhom jikkomunikaw lill-Kummissjoni l-waqt ta’ meta se jipprovdu l-kontribuzzjonijiet tagħhom, inkluża l-iskeda tal-ħlas prevista tagħhom għall-2016 u l-2017.
2.   Il-Kummissjoni għandha tirrieżamina l-kapaċità finanzjarja, it-tul u n-natura tal-finanzjament sal-31 ta’ Diċembru 2016.
Magħmul fi Strasburgu, l-24 ta’ Novembru 2015.
Għall-Kummissjoni
Johannes HAHN
Membru tal-Kummissjoni
(1)  Ir-Regolament (UE) Nru 232/2014 tal-Parlament Ewropew u tal-Kunsill li jistabbilixxi Strument Ewropew tal-Viċinat (ĠU L 77, 15.3.2014, p. 27).
(2)  Ir-Regolament (UE) Nru 233/2014 tal-Parlament Ewropew u tal-Kunsill li jistabbilixxi strument ta’ finanzjament tal-kooperazzjoni għall-iżvilupp (ĠU L 77, 15.3.2014, p. 44).
(3)  Ir-Regolament (UE) Nru 231/2014 tal-Parlament Ewropew u tal-Kunsill li jistabbilixxi Strument għall-Assistenza ta’ Qabel l-Adeżjoni (ĠU L 77, 15.3.2014, p. 11).
(4)  Ir-Regolament (UE) Nru 230/2014 tal-Parlament Ewropew u tal-Kunsill li jistabbilixxi strument li jikkontribwixxi għall-istabbiltà u l-paċi (ĠU L 77, 15.3.2014, p. 1).
(5)  ĠU L 163, 2.7.1996, p. 1.
(6)  Dikjarazzjoni Konġunta mill-Kunsill u r-Rappreżentanti tal-Gvernijiet tal-Istati Membri li jiltaqgħu fil-Kunsill, fil-Parlament Ewropew u fil-Kummissjoni Ewropea, “Il-Kunsens Ewropew dwar l-Għajnuna Umanitarja” (ĠU C 25, 30.1.2008, p. 1).
(7)  ĠU L 77, 15.3.2014, p. 95.
(8)  ĠU L 298, 26.10.2012, p. 1.
ANNESS
Stat Membru
1 % tal-introjtu nazzjonali gross
(EUR)
Kodiċi tal-ING
Kontribuzzjoni nazzjonali għat-Turkija, għall-Faċilità għar-Refuġjati
(EUR)
Il-Belġju
4 044 908 000
2,88 %
EUR 72 055 025,81
Il-Bulgarija
412 388 025
0,29 %
EUR 7 346 181,86
Ir-Repubblika Ċeka
1 429 950 658
1,02 %
EUR 25 472 799,77
Id-Danimarka
2 691 551 852
1,92 %
EUR 47 946 662,36
Il-Ġermanja
29 998 426 500
21,38 %
EUR 534 384 810,63
L-Estonja
195 941 500
0,14 %
EUR 3 490 455,12
L-Irlanda
1 605 484 000
1,14 %
EUR 28 599 708,83
Il-Greċja
1 758 757 000
1,25 %
EUR 31 330 077,48
Spanja
10 723 591 000
7,64 %
EUR 191 027 490,92
Franza
21 697 735 000
15,46 %
EUR 386 518 273,19
Il-Kroazja
414 701 663
0,30 %
EUR 7 387 396,46
L-Italja
15 782 177 500
11,25 %
EUR 281 139 943,61
Ċipru
162 048 000
0,12 %
EUR 2 886 684,40
Il-Latvja
245 937 500
0,18 %
EUR 4 381 071,93
Il-Litwanja
363 756 951
0,26 %
EUR 6 479 879,52
Il-Lussemburgu
302 768 000
0,22 %
EUR 5 393 436,90
L-Ungerija
1 028 794 578
0,73 %
EUR 18 326 701,09
Malta
79 473 735
0,06 %
EUR 1 415 726,15
In-Netherlands
6 589 010 000
4,70 %
EUR 117 375 051,69
L-Awstrija
3 201 701 000
2,28 %
EUR 57 034 337,54
Il-Polonja
3 997 275 344
2,85 %
EUR 71 206 509,04
Il-Portugall
1 708 890 500
1,22 %
EUR 30 441 767,55
Ir-Rumanija
1 517 506 692
1,08 %
EUR 27 032 502,06
Is-Slovenja
366 916 000
0,26 %
EUR 6 536 154,06
Is-Slovakkja
737 276 500
0,53 %
EUR 13 133 667,62
Il-Finlandja
1 992 220 500
1,42 %
EUR 35 488 940,55
L-Iżvezja
4 301 727 510
3,07 %
EUR 76 629 947,27
Ir-Renju Unit
22 990 023 751
16,38 %
EUR 409 538 796,60
Total
140 340 939 259
1
EUR 2 500 000 000,00

Summary:
Il-Faċilità għar-Refuġjati fit-Turkija
Il-Faċilità għar-Refuġjati fit-Turkija
 
SOMMARJU TA’:
Id-Deċiżjoni tal-Kummissjoni C(2015) 9500 — Il-Faċilità għar-Refuġjati fit-Turkija
Id-Deċiżjoni tal-Kummissjoni C(2016) 855 — li temenda d-Deċiżjoni C(2015) 9500
Id-Deċiżjoni tal-Kummissjoni C(2017) 2293 — Il-Faċilità għar-Refuġjati fit-Turkija
Id-Deċiżjoni tal-Kummissjoni C(2018) 1500 li temenda d-Deċiżjoni C(2015) 9500 — il-kontribuzzjoni lejn il-Faċilità għar-Refuġjati fit-Turkija
X’INHU L-GĦAN TA’ DAWN ID-DEĊIŻJONIJIET?
L-għan tad-Deċiżjoni C(2015) 9500 huwa li tgħin lit-Turkija tindirizza l-fluss tad-dħul tar-refuġjati* b’riżultat tal-kriżi Sirjana, peress li t-Turkija hija pajjiż ewlieni tal-ewwel akkoljenza u tranżitu għall-migranti minħabba l-pożizzjoni ġeografika tagħha. Din tistabbilixxi l-Faċilità għar-Refuġjati fit-Turkija (il-“Faċilità”).  Id-Deċiżjoni C(2016) 855 temenda d-Deċiżjoni C(2015) 9500, billi tikkjarifika l-kamp ta’ applikazzjoni tal-azzjonijiet li mhumiex assistenza umanitarja, li l-Faċilità se tikkoordina, u r-rwol u t-tħaddim tal-kumitat tat-tmexxija tal-Faċilità. Se timmodifika wkoll it-tqassim tal-allokazzjonijiet bejn il-baġit ġenerali tal-UE u l-kontribuzzjonijiet tal-pajjiżi tal-UE.  Id-Deċiżjoni C(2017) 2293 temenda d-Deċiżjoni C(2015) 9500, billi tikkjarifika li l-ebda mgħax mhuwa dovut għall-ħlas tardiv minn pajjiż tal-UE ta’ kontribuzzjoni lill-Faċilità.  Id-Deċiżjoni C(2018) 1500 temenda d-Deċiżjoni C(2015) 9500, billi tagħti ħlas parzjali addizzjonali ta’ EUR 3 biljun għall-Faċilità kif iddikjarat fid-Dikjarazzjoni UE-Turkija ta’ Marzu 2016.  
IL-PUNTI EWLENIN TAD-DEĊIŻJONI TAL-2015
Sabiex it-Turkija tiġi megħjuna tindirizza l-ħtiġijiet umanitarji u ta’ żvilupp immedjati tar-refuġjati, tal-komunitajiet ospitanti tagħhom, tal-awtoritajiet nazzjonali u lokali, huwa stabbilit mekkaniżmu ta’ koordinazzjoni: il-Faċilità għar-Refuġjati.  L-objettiv tal-Faċilità huwa li tiżgura li l-azzjonijiet iffinanzjati bil-kontribuzzjonijiet finanzjarji mill-pajjiżi tal-UE u mill-baġit ġenerali tal-UE jiġu kkoordinati u ssimplifikati kif xieraq.  Il-baġit stabbilit għall-Faċilità huwa ta’ EUR 3 biljun, li jinkludi:EUR 0.5 biljun mill-baġit tal-UE; uEUR 2.5 biljun fil-forma ta’ kontribuzzjonijiet mill-pajjiżi tal-UE bħala dħul assenjat esternament*, skont tqassim stabbilit fl-anness għad-deċiżjoni u abbażi tal-Matriċi tal-Introjtu Nazzjonali Gross*.  Il-Kummissjoni Ewropea tikkoordina l-Faċilità billi tistabbilixxi l-prijoritajiet għall-allokazzjoni tar-riżorsi.  Il-Faċilità hija mmexxija minn kumitat ta’ tmexxija li jipprovdi gwida strateġika. Dan il-kumitat huwa magħmul minn żewġ rappreżentanti tal-Kummissjoni u minn rappreżentant minn kull pajjiż tal-UE, kif ukoll rappreżentant tat-Turkija f’kapaċità konsultattiva. Il-Kummissjoni tippresjedi l-kumitat u tipprovdi s-segretarjat tiegħu.  Il-Kummissjoni hija responsabbli għall-ġestjoni tal-Faċilità f’konformità mal-leġiżlazzjoni tal-UE rilevanti li tipprovdi l-bażi ġuridika għall-azzjonijiet rispettivi u l-implimentazzjoni tagħhom.  Emendi fl-2016, l-2017 u l-2018
Id-deċiżjoni ġiet emendata fl-2016 mid-Deċiżjoni C/2016/855:Il-mekkaniżmu jingħata l-isem ġdid “Il-Faċilità għar-Refuġjati fit-Turkija”.  Din tikkjarifika t-tipi ta’ miżuri għar-refuġjati li jistgħu jiġu kkoordinati permezz tal-Faċilità. Dawn jinkludul-assistenza umanitarja;l-edukazzjoni;is-saħħa;l-appoġġ soċjoekonomiku;il-ġestjoni tal-migrazzjoni; ul-infrastruttura muniċipali.   Ir-rwol u l-funzjonament tal-kumitat tat-tmexxija jiġu spjegati f’aktar dettall.  Il-baġit tal-Faċilità huwa rivedut kif ġej:fi ħdan il-baġit ta’ EUR 3 biljun, is-sehem tal-kontribuzzjoni mill-baġit ġenerali tal-UE jiżdied għal terz;is-sehem tal-pajjiżi tal-UE jitnaqqas għal EUR 2 biljun;it-tqassim tal-kontribuzzjonijiet bejn il-pajjiżi tal-UE huwa bbażat fuq il-Matriċi tal-Introjtu Nazzjonali Gross li ntużat għall-baġit tal-2015 (l-anness tħassar).  Minħabba li d-deċiżjoni baqgħet tirreferi għar-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-UE, id-deċiżjoni ġiet emendata t-tieni darba fl-2017 mid-Deċiżjoni C(2017) 2293. Din tikkjarifika li:il-kontribuzzjonijiet tal-pajjiżi tal-UE għall-Faċilità huma volontarji u, għall-kuntrarju tal-każ tar-riżorsi proprji tal-UE (jiġifieri s-sorsi ewlenin tad-dħul tal-baġit tal-UE), ma jikkorrispondux għal obbligu diġà eżistenti;  bħala eċċezzjoni għar-regoli finanzjarji li japplikaw għall-baġit ġenerali tal-UE, mhuwa dovut l-ebda mgħax għall-ħlas tardiv minn pajjiż tal-UE ta’ kontribuzzjoni lill-Faċilità.  Fl-2018, id-deċiżjoni reġgħet ġiet emendata wara l-impenn li għamlet l-UE fid-Dikjarazzjoni UE-Turkija fl-2016 biex timmobilizza EUR 3 biljuni oħra taħt il-Faċilità għar-Refuġjati, taħt ċerti kundizzjonijiet, minħabba li t-EUR 3 biljun li ġew allokati inizjalment kienu waslu biex jintużaw għalkollox. Dan it-tieni ħlas parzjali — biex tiġi żgurata l-kontinwità tal-ħidma tal-Faċilità għall-perjodu 2018-2019 — isegwi l-istess mudell ta’ distribuzzjoni (jiġifieri EUR 2 biljun mill-pajjiżi tal-UE u EUR 1 biljun mill-baġit tal-UE).
Rapporti
Il-Kummissjoni tippubblika rapporti annwali dwar l-operazzjonijiet tal-Faċilità.
META DAĦLU FIS-SEĦĦ ID-DEĊIŻJONIJIET?
Id-Deċiżjoni C(2015) 9500 ilha tapplika mill-1 ta’ Jannar 2016.  Id-Deċiżjoni C(2016) 855 ilha tapplika mis-7 ta’ Marzu 2016.  Id-Deċiżjoni C(2017) 2293 ilha tapplika retroattivament mill-10 ta’ Frar 2016, sabiex jiġu koperti l-kontribuzzjonijiet li diġà saru mill-pajjiżi tal-UE.  Id-Deċiżjoni C(2018) 1500 ilha tapplika mill-14 ta’ Marzu 2018.  
SFOND
Għal aktar informazzjoni, ara:Il-Faċilità tal-UE għar-Refuġjati fit-Turkija (Kummissjoni Ewropea).  
TERMINI EWLENIN
Refuġjati: persuni sfurzati li jitilqu minn pajjiżhom u jfittxu refuġju mill-kunflitti, mill-vjolenza, mill-ksur tad-drittijiet tal-bniedem, mill-persekuzzjonijiet u mid-diżastri naturali.
Dħul assenjat esternament: fondi li ma jagħmlux parti mill-baġit tal-UE u li joriġinaw separatament mill-partijiet li jieħdu sehem fil-Faċilità.
Matriċi tal-Introjtu Nazzjonali Gross: matriċi li tinkludi data dwar l-Introjtu Nazzjonali Gross tal-pajjiżi li tintuża biex jiġi ddeterminat qsim ġust tal-piżijiet.
DOKUMENTI EWLENIN
Id-Deċiżjoni tal-Kummissjoni C(2018)1500 tal-14 ta’ Marzu 2018 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 f’dak li għandu x’jaqsam mal-kontribuzzjoni lejn il-Faċilità għar-Refuġjati fit-Turkija (ĠU C 106, 21.3.2018, pp. 4-6)
Il-Komunikazzjoni tal-Kummissjoni lill-Parlament Ewropew u lill-Kunsill — It-Tieni Rapport Annwali dwar il-Faċilità għar-Refuġjati fit-Turkija (COM(2018) 91 final, 14.3.2018)
Id-Deċiżjoni tal-Kummissjoni C(2017) 2293 tat-18 ta’ April 2017 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015 (ĠU C 122, 19.4.2017, pp. 4-5)
Il-Komunikazzjoni tal-Kummissjoni lill-Parlament Ewropew u lill-Kunsill — L-Ewwel Rapport Annwali dwar il-Faċilità għar-Refuġjati fit-Turkija (COM(2017) 130 final, 2.3.2017)
Id-Deċiżjoni tal-Kummissjoni C(2016) 855 tal-10 ta’ Frar 2016 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015 (ĠU C 60, 16.2.2016, pp. 3-6)
Id-Deċiżjoni tal-Kummissjoni C(2015) 9500 tal-24 ta’ Novembru 2015 dwar il-koordinazzjoni tal-azzjonijiet tal-Unjoni u tal-Istati Membri permezz ta’ mekkaniżmu ta’ koordinazzjoni — il-Faċilità għar-Refuġjati għat-Turkija (ĠU C 407, 8.12.2015, pp. 8-13)
L-emendi suċċessivi għad-Deċiżjoni C(2015) 9500 ġew inkorporati fit-test oriġinali. Din il-verżjoni konsolidata għandha valur dokumentarju biss.
DOKUMENTI RELATATI
Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, pp. 1-96)
Ara l-verżjoni konsolidata.
l-aħħar aġġornament 13.10.2017